Det er fedt at vinde Tour de France. Det giver næsten sig selv. Men det forpligter også. Hvordan? Se bare Jonas Vingegaards program: Søndag : Vinder Tour de France efter 3404 kilometer på cyklen over tre uger. Fejring med holdet i Paris søndag aften. Mandag : Køretur til Holland med et pitstop hos Wout van Aert i Belgien. Kører gadeløb i Boxmeer mandag aften. Tirsdag : Fejring og hyldest i Holland hos adskillige sponsorer og en stor reception på Jumbo-Vismas hovedkontor i 's-Hertogenbosch. Onsdag : Flyvetur til Danmark hvor en stor fejring på Rådhuspladsen og i Tivoli venter. Torsdag : Fejring og hyldest hjemme i Glyngøre. Fredag til ?: Fri Ja, der er ikke meget at sige til det, hvis Jonas Vingegaard føler sig træt. Og det er faktisk ikke delen på cyklen, hvor der skal trædes i pedalerne, som trætter mest. - Jeg siger altid, at jeg kunne fortsætte en uge mere på cyklen, men det er måske det her, der er mest trættende. - Jeg bruger en del energi på det, men det er jo en del af det, og det er jo fordi, man har vundet, hvilket kun er en god ting, siger Vingegaard til TV 2 Sport. Har prøvet det kedelige alternativ Som man måske kan fornemme, er man i høj kurs, når man har vundet verdens største cykelløb. Det bliver ikke mindre af, at det er anden gang, en and fra vores egen lille andedam sejrer. I 2021 prøvede Vingegaard at blive toer i Tour de France efter Tadej Pogacar, og det står i skærende kontrast til den hyldest-turne, han har været på – og skal ud på igen. Det er ikke sikkert, der var lige så meget festivitas, hvis man var blevet nummer to? - Nej, det har jeg jo prøvet. Der ville de ikke engang have mig til Holland. Der var det kun hjemme i Glyngøre, der var nogen, der gad at fejre mig. - Det vil jeg aldrig glemme Den store kulmination på Vingegaards fejringstogt venter onsdag, når danskerne står klar til at hylde ham og sige tak i København. En tur fra lufthavnen til Tivoli via Rådhuspladsen venter igen, og minderne fra sidste år lever stadig i Vingegaard, der ser frem til en ny omgang. - Sidste år var fuldstændig vanvittigt. Så er spørgsmålet, om det bliver større, det samme eller mindre. Jeg håber selvfølgelig, at det bliver det samme eller måske større. Jeg ser meget frem til at komme hjem i morgen. Jeg tror, det bliver sindssygt stort. Og det han husker bedst? - Jeg tror, det er at stå på balkonen og kigge ud over Rådhuspladsen, hvor der var så mange mennesker. Det vil jeg aldrig glemme. At der var så mange mennesker, det var fuldstændig fantastisk.
Efter triumfen i Paris kulminerer det hele med en stor fejring på Rådhuspladsen og Tivoli i København onsdag.